**Edward Christopher Sheeran**, MBE (s. 17. helmikuuta 1991 Halifax, West Yorkshire, Englanti) on englantilainen laulaja-lauluntekijä, levytuottaja ja näyttelijä.

Halifaxissa syntynyt ja Suffolkin Farmlinghamissa varttunut Sheeran aloitti musiikillisen uransa katusoittajana. Kappaleissaan muun muassa popin ja rapin elementtejä yhdistelevä Sheeran nousi suuren yleisön tietoisuuteen vuonna 2011 esikoisalbuminsa *+* (laus. *Plus*) myötä.

Sheeranin esikoisalbumi *+* nousi listaykköseksi sekä Australiassa että Britanniassa, jossa albumia on myyty yli seitsenkertaisen platinalevyn verran. Albumin single, Ivor Novello -palkinnon voittanut "The A Team" oli Sheeranin ensimmäinen hitti, ja se oli myös ehdokas vuoden kappaleen Grammy-palkinnon voittajaksi vuonna 2013. Vuonna 2012 Sheeran palkittiin sekä parhaan brittiläisen miesartistin että parhaan brittiläisen tulokkaan Brit Award -palkinnolla. Sheeranin toinen albumi, vuoden 2014 heinäkuussa julkaistu *X* (laus. *Multiply*) nousi listaykköseksi viidessätoista maassa, keräsi lukuisia palkintoja ja oli vuoden 2015 toiseksi eniten myynyt albumi. Kolmannen albuminsa ÷ (laus. *Divide*) Sheeran julkaisi vuonna 2017. Se voitti parhaan pop-albumin Grammyn ja oli maailmanlaajuisesti vuoden 2017 myydyin albumi. Myynti- ja listaennätyksiä rikkonut *÷* nosti Sheeranin lopullisesti maailmantähteyteen, ja sen single "Shape of You" on muun muassa suoratoistopalvelu Spotifyn kaikkien aikojen soitetuin kappale. Sheeran julkaisi vuonna 2022 lokalisoidun version kappaleestaan "2step" yhdessä suomalaisen Ellinooran kanssa.

Maailmanlaajuisesti Sheeran on myynyt yli 26 miljoonaa albumia ja 100 miljoonaa singleä, ja hän on yksi maailman kaupallisesti menestyneimmistä artisteista. Sheeran on voittanut urallaan yhteensä neljä Grammy-palkintoa. Hän on oman tuotantonsa ohella kirjoittanut kappaleita myös muun muassa Taylor Swiftille ja Justin Bieberille. Näyttelijänä Sheeran on esiintynyt muun muassa elokuvissa *Bridget Jones’s Baby* ja *Yesterday* sekä televisiosarjoissa *Game of Thrones* ja *Home and Away*.

Sheeran esiintyi 20. elokuuta 2022 Helsingin Olympiastadionilla.

Sheeran on maailman ensimmäinen artisti, jolla on sata miljoonaa seuraajaa Spotifyssa.

Varhainen elämä
---------------

Edward Christopher Sheeran on syntynyt 17. helmikuuta 1991 Halifaxissa, West Yorkshiressa. Hänen isoveljensä on Matthew Sheeran, ja isä John ja äiti Imogen ovat kotoisin Lontoosta. John Sheeran on taidealan kuraattori ja Imogen Sheeran korusuunnittelija. Ed Sheeran on kertonut hänen isänsä olevan lähtöisin "hyvin suuresta" katolilaisesta perheestä. John Sheeranin vanhemmat ovat syntyjään irlantilaisia. Lapsena Sheeran perheineen muutti Framlinghamiin, Suffolkiin. Hän oli lapsuudessaan kiusattu muun muassa punaisten hiuksiensa, isojen silmälasiensa ja änkytyksensä vuoksi. Hän on puhunut kiusaamisestaan usein myös julkisuudessa.

Sheeran on kertonut Van Morrisonin albumin *Irish Heartbeat* olleen hänen ensikosketuksensa musiikkiin. Muita hänen varhaisia musiikillisia kokemuksiaan olivat muun muassa Joni Mitchellin, Bob Dylanin ja Elton Johnin kappaleet. Ollessaan neljävuotias hän lauloi paikallisen kirkon kuorossa, ja opetteli soittamaan kitaraa ja kirjoittamaan omia kappaleitaan jo nuorena. John Sheeran vei poikansa usein konsertteihin, mikä inspiroi Edin musikaalisuutta. Hän on kertonut muun muassa nähneensä Eric Claptonin esiintyvän Royal Albert Hallissa, Paul McCartneyn Birminghamissa, sekä Bob Dylanin. Sheeran on kertonut Eric Claptonin olleen hänen suurin innoittajansa kitaransoiton saralla ja syy sille, että hän on aloittanut kitaransoittamisen.

Ura
---

### 2004–2010

Sheeran aloitti musiikin äänittämisen vuonna 2004, ja julkaisi itsenäisesti ensimmäisen julkaisunsa *Spinning Man*. Vuonna 2008 hän muutti Lontooseen tavoittelemaan ammatillista uraa musiikin parissa esiintyen pienissä keikkapaikoissa, ja vieraili myös televisio-ohjelma *Britannia High’n* koe-esiintymisessä. Vuonna 2009 Sheeran julkaisi EP-levyn *You Need Me* ja keikkaili muun muassa Nizlopin, The Noisettesin ja Jay Seanin lämmittelijänä. Pelkästään vuoden 2009 aikana hän Sheeran teki yli 300 keikkaa. Vuonna 2010 rap-artisti Example kutsui Sheeranin lämmittelijäkseen, ja samana vuonna hän julkaisi kolme uutta EP:tä, joista yksi oli kappaleen "The A Team" sisältänyt *Loose Change*. Vuoden 2009 syksyllä Sheeran aloitti myös musiikin opiskelun Surreyn Guildfordissa Academy of Contemporary Musicissa. 

Sheeran alkoi herättää huomiota ja kerätä faneja YouTuben välityksellä. Muun muassa sanomalehti *The Independent*, Englannin jalkapallomaajoukkueen kapteeni Rio Ferdinand ja muusikko Elton John tunnustautuivat Sheeranin fanien joukkoon. Vuonna 2010 Sheeran julkaisi itsenäisesti kaksi uutta EP-levyä: *Live at the Bedford* ja *Songs I Wrote with Amy*, joka oli kokoelma Sheeranin ja laulaja Amy Wadgen kirjoittamia kappaleita. Sheeranin vuoden 2011 tammikuussa julkaisema *No. 5 Collaborations Project* -EP nosti hänet iTunesin listan kakkoseksi ilman levy-yhtiön tukea tai markkinointia, ja se myi yli 7 000 kappaletta. Kolme kuukautta myöhemmin Sheeran solmi levytyssopimuksen Asylum Recordsin kanssa.

### 2011–2013: +

Sheeran konsertoimassa Itävallassa vuonna 2012.
Sheeran vieraili vuoden 2011 huhtikuussa *Later... with Jools Holland* -televisio-ohjelmassa esittämässä esikoissinglensä "The A Team", joka julkaistiin Britanniassa kuusi viikkoa myöhemmin digitaalisesti ladattavaksi. "The A Team" toimi ykkössinglenä Sheeranin esikoisalbumille *+* (laus. *Plus*), ja se ylsi Britannian singlelistan kolmanneksi myyden julkaisuviikollaan yli 58 000 kappaletta. Se oli Britannian vuoden 2011 kahdeksanneksi eniten myynyt single myytyään yli 801 000 kappaletta, ja se nousi kymmenen parhaan joukkoon myös Australian, Saksan, Irlannin, Japanin, Norjan, Luxemburgin ja Alankomaiden listoilla. Albumin toisena singlenä julkaistiin elokuussa "You Need Me, I Don’t Need You", joka nousi brittilistan sijalle neljä. Kolmas single "Lego House" menestyi hyvin ulkomailla nousten kärkikymmenikköön Australiassa, Uudessa-Seelannissa ja Irlannissa. Helmikuussa 2012 singlelistan yhdeksänneksi kohonnut "Drunk" oli Sheeranin uran neljäs peräkkäinen kymmenen parhaan joukkoon brittilistalla yltänyt single.

*+* julkaistiin vuoden 2011 syyskuussa, ja se sai kriitikoiden keskuudessa pääosin positiivisia arvioita. Se debytoi Britannian albumilistan ykkösenä myytyään 102 000 kappaletta. Vuoden loppuun mennessä + oli myynyt pelkästään Britanniassa jo 791 000 kappaletta. Albumi on ylittänyt Britanniassa seitsenkertaisen platinalevyn myyntirajan. + nousi albumilistojen viiden parhaan joukkoon myös Australiassa, Kanadassa, Irlannissa, Uudessa-Seelannissa ja Yhdysvalloissa.

Sheeran kirjoitti poikabändi One Directionin esikoisalbumille *Up All Night* kappaleen "Moments" vuonna 2011. Brit Awards -palkintogaalassa Sheeran voitti parhaan brittiläisen miesartistin ja vuoden brittiläisen tulokkaan palkinnot. Tammikuussa 2012 Sheeranin uutisoitiin toimivan Snow Patrol -yhtyeen lämmittelijänä yhtyeen Yhdysvaltain-kiertueella kevään 2012 aikana. Toukokuussa "The A Team" voitti parhaan kappaleen Ivor Novello -palkinnon, ja Sheeran myös esitti kappaleen Kuningatar Elisabetin timanttijuhlan konsertissa kesäkuussa 2012. Lontoon vuoden 2012 kesäolympialaisten päätösseremoniassa elokuussa 2012 Sheeran esitti coverin Pink Floyd -yhtyeen kappaleesta "Wish You Were Here".

Yhdysvaltalainen laulaja-lauluntekijä Taylor Swift otti Sheeraniin yhteyttä vuonna 2012 kuultuaan hänen musiikkiaan. Sheeran ja Swift kirjoittivat ja lauloivat yhdessä kappaleen "Everything Has Changed" Swiftin albumille *Red*. Sheeran kirjoitti jälleen kappaleita myös One Directionille: Sheeranin kirjoittama "Little Things" yhtyeen albumilta *Take Me Home* nousi Britanniassa listaykköseksi.

Yhdysvalloissa *+* nousi parhaimmillaan Billboard 200 -albumilistan sijalle viisi, ja "The A Team" Billboard Hot 100 -listan sijalle 16. Vuodenvaihteessa 2012–2013 Sheeran teki ensimmäisen Yhdysvaltain-kiertueensa pääesiintyjänä konsertoiden 6 000–9 000 hengen yleisölle mitoitetuissa keikkapaikoissa. "The A Team" huomioitiin vuonna 2012 vuoden kappaleen Grammy-palkintoehdokkuudella. Sheerania manageroivan yhtiön johtajana toimiva Elton John vaati Grammy-toimikuntaa järjestämään Sheeranille mahdollisuuden esiintyä palkintogaalassa, mutta toimikunnan mukaan Sheeran ei ollut esiintyjänä riittävän huomionarvoinen saadakseen esitysaikaa. Elton John päätti tämän ongelman kiertääkseen esiintyä Sheeranin kanssa Grammy-gaalassa yhdessä.

Vuoden 2013 maaliskuusta syyskuuhun Sheeran kiersi Pohjois-Amerikkaa konsertoiden areenoilla ja stadioneilla Taylor Swiftin The Red Tour -kiertueen lämmittelijänä. Kiertue oli Sheeranille hänen siihenastisen uransa suurin. Lokakuussa 2013 Sheeran esiintyi pääesiintyjänä kolmessa konsertissa New York Cityn Madison Square Gardenissa, jonka yleisökapasiteetti on 18 200. Sheeran debytoi konserteissa uuden kappaleensa "Tenerife Sea". Marraskuussa hän julkaisi singlen "I See Fire", joka oli mukana myös elokuvan *Hobitti – Smaugin autioittama maa* lopputeksteissä ja soundtrackilla. Vuonna 2013 Sheeran oli ehdokas parhaan uuden artistin Grammy-palkinnon saajaksi.

### 2014–2015: x

Musiikkinäytteet"Thinking Out Loud"Grammy-palkittu "Thinking Out Loud" albumilta *X* on Sheeranin uran suurimpia hittejä ja tekijälleen omaleimainen, rauhallinen balladi.Äänitiedostojen kuunteluohjeet

24. maaliskuuta 2014 Sheeran esitti ensimmäisen kerran uuden kappaleensa "Take It Back" konsertoidessaan Lontoon Royal Albert Hallissa Teenage Cancer Trust -järjestön hyväntekeväisyyskonsertissa. Huhtikuussa hän julkaisi uuden singlen "Sing", joka erosi musiikilliselta tyyliltään hänen aiemmista kappaleistaan. "Sing" oli tarkoitus nostattaa odotuksia tulevan albumin ympärille, mutta koska Sheeranin fanien uskottiin mahdollisesti vierastavan kappaleen tyyliä, julkaistiin toukokuussa 2014 akustinen balladi "One". "Sing" nousi kesäkuussa 2014 Britannian singlelistan kärkipaikalle ollen Sheeranin uran ensimmäinen listaykkönen.

Sheeran konsertoimassa Wembleyn stadionilla vuonna 2015.
Sheeran julkaisi toisen albuminsa *X* (laus. *Multiply*) vuoden 2014 kesäkuussa. Sheeran oli kirjoittanut kolmen edeltävän vuoden aikana albumille yli 120 kappaletta, joista osan pian *+*-albumin julkaisemisen jälkeen. Muun muassa Rick Rubin, Pharrell Williams ja Benny Blanco toimivat albumin kappaleiden tuottajina. *x* nousi listaykköseksi Britannian albumilistalla ja Yhdysvaltain Billboard 200 -listalla. Albumin myötä Sheeran suuntasi maailmankiertueelle, joka käynnistyi Japanista vuoden 2014 elokuussa. 

Vuonna 2014 Sheeranin tuotanto ylitti 860 miljoonan toiston rajan suoratoistopalvelu Spotifyssa: Spotify nimesi Sheeranin palvelunsa soitetuimmaksi artistiksi ja *x*:n soitetuimmaksi albumiksi. *x* nosti Sheeranin myös iTunesin myydyimmäksi artistiksi Britanniassa, Irlannissa ja Uudessa-Seelannissa.

*x* huomioitiin vuoden albumin Grammy-ehdokkuudella vuoden 2015 Grammy-palkintogaalassa, jossa Sheeran myös esitti albumin singlen "Thinking Out Loud". Helmikuussa 2015 Sheeran voitti sekä parhaan brittiläisen miesartistin että vuoden brittiläisen albumin Brit Award -palkinnon, ja toukokuussa hän voitti Ivor Novello -palkinnon vuoden lauluntekijänä. Kesäkuussa Sheeran esiintyi Kansas Cityn Arrowhead Stadiumilla The Rolling Stonesin lämmittelijänä, ja myöhemmin heinäkuussa hän soitti kolme omaa loppuunmyytyä konserttia Lontoossa Wembleyn stadionilla osana x-kiertuettaan soolona eli yksin mukanaan vain kitara, kaksi mikrofonia sekä pedaalit. Konserteista taltioitiin Blu-ray-julkaisu *Jumpers for Goalposts: Live at Wembley Stadium*, joka julkaistiin marraskuussa 2015.*lähde?*

Vuonna 2015 Sheeran kirjoitti kanadalaiselle poplaulaja Justin Bieberille kappaleen "Love Yourself", jonka Bieber julkaisi albumillaan *Purpose* vuoden 2015 marraskuussa. Sheeran oli alun perin kirjoittanut kappaleen itselleen, mutta hän uskoi, ettei kappale tulisi päätymään hänen seuraavalle albumilleen ja antoi sen Bieberin levytettäväksi. Sheeran vieraili vuonna 2015 laulamassa myös rap-artisti Macklemoren kappaleessa "Growing Up". 26. syyskuuta hän konsertoi yhtenä pääesiintyjänä New York Cityn Central Parkissa hyväntekeväisyyttä tukevalla ja maailmanlaajuista köyhyyttä vastaan toimivalla Global Citizen -musiikkifestivaalilla. Lokakuussa Sheeran palkittiin MTV Europe Music Awards -palkintogaalassa parhaana live-esiintyjänä.

"Thinking Out Loud" voitti vuonna 2016 kaksi Grammy-palkintoa: vuoden kappaleen ja parhaan pop-kappaleen Grammyn. Vuoden 2016 toukokuussa *x* oli IFPI:n julkaiseman tilaston mukaan vuoden 2015 toiseksi myydyin albumi Adelen *25:n* jälkeen myytyään maailmanlaajuisesti yli kolme ja puoli miljoonaa kappaletta.

### 2016–2019: ÷

Framlinghamin linna, Sheeranin "Castle on the Hill" -kappaleen innoittaja.
Vuoden 2016 joulukuussa vietettyään vuoden tauon Sheeran julkaisi Twitter-, Facebook- ja Instagram-sivuillaan vihjeen uudesta albumistaan. Tammikuussa hän julkaisi kymmenen sekunnin mittaisen videon, jossa paljasti tulevan albuminsa olevan nimeltään ÷ (laus. *Divide*). Lisäksi hän julkisti albumin kansikuvan ja ilmoitti julkaisupäivämäärän olevan 3. maaliskuuta. *÷* debytoi listaykkösenä yhteensä viidessätoista maassa, mukaan lukien Britanniassa, Yhdysvalloissa, Saksassa, Australiassa ja Kanadassa. Britanniassa albumi myi julkaisuviikollaan 672 000 kappaletta, minkä johdosta se on Adelen *25:n* ja Oasiksen *Be Here Now'n* jälkeen Britannian historian kolmanneksi parhaiten julkaisuviikollaan menestynyt albumi ja myös nopeiten myynyt miespuolisen artistin albumi. Jokainen albumin kappaleista nousi julkaisuviikon aikana Britannian singlelistan kahdenkymmenen parhaan joukkoon albumin mittavan suoratoiston myötä, minkä johdosta Britannian levynmyyntiä tilastoiva Official Charts Company muutti singlelistan sääntöjä siten, että vastedes listan sadan parhaan kappaleen joukkoon yhdeltä artistilta voi nousta korkeintaan kolme kappaletta. *÷* voitti parhaan pop-albumin Grammy-palkinnon, ja single "Shape of You" parhaan pop-kappaleen Grammy-palkinnon.

6. tammikuuta Sheeran julkaisi singlenä kaksi uutta kappalettaan, "Shape of You" ja "Castle on the Hill". Kumpikin singleistä rikkoi suoratoistopalvelu Spotifyn yhden päivän soittoennätyksen, ja ne keräsivät palvelussa yhden vuorokauden aikana yhteensä 13 miljoonaa toistoa. "Shape of You" ja "Castle on the Hill" debytoivat Britannian singlelistan sijoilla yksi ja kaksi, ja täten Sheeranista tuli ensimmäinen artisti, joka on saavuttanut Britannian singlelistan kaksi kärkipaikkaa uusilla kappaleilla. Saavutus toistui historiallisesti myös Saksan ja Australian singlelistoilla. "Shape of You" debytoi Yhdysvalloissa Billboard Hot 100 -listan ykkösenä, ja "Castle on the Hill" ylsi sijalle kuusi. Tämän myötä Sheeran teki jälleen historiaa ollen kaikkien aikojen ensimmäinen artisti, jonka kaksi uutta kappaletta ovat debytoineet Yhdysvalloissa listan kymmenen parhaan joukossa.

Sheeran julkisti vuoden 2017 tammikuussa aloittavansa Divide-maailmankiertueensa maaliskuussa. Kiertueen uutisoitiin sisältävän konsertteja ympäri Eurooppaa sekä Etelä- ja Pohjois-Amerikkaa. Vuoden 2018 maalis-huhtikuussa Sheeran konsertoi Divide-kiertueen merkeissä myös Australiassa ja Uudessa-Seelannissa yli 950 000 kuulijalle, minkä johdosta Divide-kiertue rikkoi Dire Straits -yhtyeen vuoden 1985 ennätyksen ja nousi kaikkien aikojen suurimmaksi Australiassa vierailleeksi konserttikiertueeksi.

Sheeran konsertoimassa Divide World Tour -kiertueellaan Miamissa vuonna 2017.
Vuoden 2017 helmikuussa Sheeran julkaisi promootiosinglenä kappaleen "How Would You Feel (Paean)", joka nousi Britanniassa listan kakkoseksi. Maaliskuuhun mennessä Sheeran oli saavuttanut *÷*-albumin singleillään kymmenen sijoitusta Britannian singlelistan kymmenen parhaan joukossa, mikä rikkoi skotlantilaisen DJ Calvin Harrisin aiemmin hallussaan pitämän ennätyksen. Vuoden 2017 MTV Video Music Awards -palkintogaalassa Sheeran palkittiin vuoden artistina. ÷-albumin neljäs single "Perfect" nousi listaykköseksi Britanniassa ja Australiassa. Sheeran levytti kappaleesta myös akustisen, nimellä "Perfect Duet" julkaistun version yhdessä Beyoncén kanssa. "Perfect Duet" nousi listaykköseksi Yhdysvalloissa ja Britanniassa. Spotify ilmoitti Sheeranin olleen palvelunsa soitetuin artisti vuonna 2017. Hänen kappaleensa olivat keränneet Spotifyssa vuoden aikana yli 6,3 miljardia toistoa. *÷* oli Spotifyn vuoden soitetuin albumi yli 3,1 miljardilla toistollaan, ja yli 1,4 miljardia toistoa kerännyt "Shape of You" puolestaan palvelun soitetuin kappale.

Taylor Swift paljasti vuoden 2017 marraskuussa tehneensä yhdessä Sheeranin ja rap-artisti Futuren kanssa kappaleen "End Game" albumilleen *Reputation*. Hip hop -artisti Eminem kertoi vuoden 2017 joulukuussa tehneensä kappaleen "River" tulevalle albumilleen *Revival* yhdessä Sheeranin kanssa. Sheeran kuvaili yhteistyön olleen iloinen kokemus ja sanoi Eminemin olevan yksi syy sille, että hän oli aloittanut laulunkirjoittamisen. Myöhemmin joulukuussa Sheeran vieraili irlantilaisessa *The Late Late Show* -televisio-ohjelmassa ja paljasti kirjoittaneensa kappaleen myös James Bond -elokuvalle.

Vuoden 2018 alussa "Shape of Youn" uutisoitiin olleen vuoden 2017 myydyin single Britanniassa ja Yhdysvalloissa. IFPI uutisoi myöhemmin vuoden 2018 huhtikuussa, että yli kuusi miljoonaa kappaletta myynyt *÷* oli maailmanlaajuisesti vuoden 2017 myydyin albumi. Helmikuussa Sheeran esitti Brit Awards -palkintogaalassa albumin kappaleen "Supermarket Flowers", jonka hän oli kirjoittanut isoäidistään, joka oli kuollut *÷*-albumin levyttämisen aikana. Brit Awards -palkintogaalassa hän myös voitti Global Success Award -palkinnon kansainvälisen menestymisensä johdosta. Toukokuussa Sheeran esitti Billboard Music Awards -palkintogaalassa kappaleen "Galway Girl" ja vastaanotti viidestätoista palkintoehdokkuudestaan yhteensä kuusi palkintoa, mukaan lukien parhaan artistin palkinnon.

Vuoden 2018 syyskuussa Sheeranin uutisoitiin saapuvan ensimmäisen kerran konsertoimaan Suomeen. Sheeran konsertoi Suomessa 24. heinäkuuta 2019 Helsingissä Malmin lentokentällä osana Divide-kiertuettaan, jonka ilmoitettiin jatkuvan Euroopassa vuonna 2019 lisäkeikkojen muodossa. Helsingin-konsertin kaikki 60 000 myytiin loppuun 20 minuutissa, ja konsertti on vuoden 2019 suurin Suomessa. Valtavan kysynnän ja nopean lipunmyynnin johdosta Sheeranin ilmoitettiin konsertoivan Helsingissä myös 23. heinäkuuta lisäkonsertin merkeissä.

Sheeran jäi keikkatauolle elokuun lopussa 2019 päätettyään maaliskuussa 2017 alkaneen *Divide*-maailmankiertueensa.

Yksityiselämä
-------------

Sheeran avioitui joulukuussa 2018 teinirakkautensa Cherry Seabornin kanssa kaikessa hiljaisuudessa, mutta järjesti syksyllä 2019 Suffolkissa ison hääjuhlan, johon saapui vieraaksi runsaasti maailmantähtiä. Pariskunta sai tyttären elokuussa 2020. Heidän toinen tyttärensä syntyi toukokuussa 2022.

Diskografia
-----------

### Studioalbumit

* *+* (2011)
* *x* (2014)
* *÷* (2017)
* *No.6 Collaborations Project* (2019)
* *=* (2021)
* *−* (2023)
* *Autumn Variations* (2023)

### EP:t

* The Orange Room (2005)
* Ed Sheeran (2006)
* Want Some? (2007)
* You Need Me (2009)
* Loose Change (2010)
* Songs I Wrote with Amy (2010)
* Live at the Bedford (2010)
* No. 5 Collaborations Project (2011)
* One Take EP (2011)
* iTunes Festival: London 2011 (2011)
* Slumdon Bridge EP - Ed Sheeran & Yelawolf (2012)
* Thank You (2012)
* iTunes Festival 2012 (2012)

### Singlet

* "The A Team" (2011)
* "You Need Me, I Don’t Need You" (2011)
* "Lego House" (2011)
* "Drunk" (2012)
* "Small Bump" (2012)
* "I See Fire" (*Hobitti – Smaugin autioittama maa*) (2013)
* "Sing" (2014)
* "Don’t" (2014)
* "Thinking Out Loud" (2014)
* "Bloodstream ft. Rudimental" (2015)
* "Photograph" (2015)
* "Castle on the Hill" (2017)
* "Shape of You" (2017)
* "Galway Girl" (2017)
* "Perfect" (2017)
* "Happier" (2018)
* "I Don’t Care ft. Justin Bieber" (2019)
* "Cross Me" ft. Chance the Rapper & PnB Rock (2019)
* "Beautiful People" ft. Khalid (2019)
* "Best Part of Me" ft. YEBBA (2019)
* "BLOW" ft. Chris Stapleton & Bruno Mars (2019)
* "Afterglow" (2020)
* "Bad Habits" (2021)
* "Shivers" (2021)
* "Overpass Graffiti" (2021)
* "Celestial" (2022)
* "F64" (2023)
* "Eyes Closed" (2023)
* "Boat" (2023)
* "Life Goes On" (2023)

### Vierailevana artistina

* "If I Could" (Wiley, mukana Ed Sheeran) (2011)
* "Young Guns" (Lewi White, mukana Ed Sheeran, Yasmin, Griminal & Devlin) (2011)
* "Teardrop" (Osana The Collectivea) (2011)
* "Hush Little Baby" (Wretch 32, mukana Ed Sheeran) (2012)
* "Dreamers" (Rizzle Kicks, mukana Pharoahe Monch, Hines, Professor Green, Ed Sheeran, Dappy, Foreign Beggars & Chali 2na) (2012)
* "Watchtower" (Devlin, mukana Ed Sheeran) (2012)
* "Everything Has Changed" (Taylor Swift, mukana Ed Sheeran) (2012)
* "Old School Love" (Lupe Fiasco, mukana Ed Sheeran) (2013)
* "Do They Know It's Christmas?" (Band Aid 30 -kampanja Ebolaa vastaan) (2014)
* "All About It" (Hoodie Allen, mukana Ed Sheeran) (2014)
* "I Was Made For Loving You" (Tori Kelly, mukana Ed Sheeran) (2015)
* "Lay It All On Me" (Rudimental, mukana Ed Sheeran) (2015)
* "Growing Up" (Macklemore & Ryan Lewis, mukana Ed Sheeran) (2015)
* "River" (Eminem, mukana Ed Sheeran) (2017)

Filmografia
-----------

* *Yesterday* (2019)

Lähteet
-------

1. 1 2 3  Ed Sheeran Biography.com. Viitattu 19.2.2015.
2. 1 2 3 4 5  Ed Sheeran *grammy.com*. Grammy. Viitattu 26.9.2018. (englanniksi)
3. 1 2  One in six albums sold worldwide is by a UK star BBC. Viitattu 24.9.2018. (englanniksi)
4. 1 2  IFPI Global Music Report 2018 International Federation of the Phonographic Industry.  Arkistoitu 24.4.2018. Viitattu 24.9.2018. (englanniksi)
5. 1 2  Aflecht, Tuomas: Valta on vaihtunut – Ed Sheeran vastaa nyt Spotifyn kuunnelluimmasta kappaleesta *rumba.fi*.  24.9.2017. Rumba. Viitattu 20.9.2018.
6. ↑  Ellinoora teki yhteisbiisin Ed Sheeranin kanssa - Soundi.fi *www.soundi.fi*.  28.4.2022. Viitattu 15.7.2022.
7. 1 2  Ed Sheeran Wrote Song for Justin Bieber's New Album, but Not One Direction's  1.10.2015. ABC World News.  Arkistoitu 11.2.2017. Viitattu 24.9.2018. (englanniksi)
8. ↑  Mari Pudas: Ed Sheeran tulee Suomeen! *iltalehti.fi*.  17.9.2021. Viitattu 17.9.2021.
9. ↑  Elli Muurikainen: Ed Sheeran teki Spotify-historiaa – artistilla 100 miljoonaa seuraajaa ensimmäisenä maailmassa *rumba.fi*.  27.07.2022. Viitattu 28.7.2022.
10. 1 2  Karimaa, Iida: Ed Sheeran on maailman isoin miesartisti, koska hän on kuin kuka tahansa meistä *yle.fi*.  10.3.2017. Yleisradio. Viitattu 20.9.2018.
11. ↑  Lipshutz, Jason: Ed Sheeran, 'x': Track-By-Track Review *billboard.com*.  23.6.. Billboard. Viitattu 26.9.2018. (englanniksi)
12. ↑  The Top 20 biggest selling singles of 2011 revealed! *officialcharts.com*. Official Charts Company. Viitattu 26.9.2018. (englanniksi)
13. ↑  2011-09-10 Top 40 Official UK Singles Archive *officialcharts.com*.  10.9.2011. Official Charts Company. Viitattu 26.9.2018. (englanniksi)
14. ↑  Lego House – EP by Ed Sheeran on Apple Music *itunes.apple.com*. iTunes Store. Viitattu 26.9.2018. (englanniksi)
15. ↑  2012-03-10 Top 40 Official UK Singles Archive *officialcharts.com*.  10.3.2012. Official Charts Company. Viitattu 26.9.2018. (englanniksi)
16. ↑  Critic Reviews for + *metacritic.com*. Metacritic. Viitattu 26.9.2018. (englanniksi)
17. ↑  Sperling, Daniel: Ed Sheeran tops UK album chart with '+' *digitalspy.co.uk*.  18.9.2011. Digital Spy.  Arkistoitu 27.1.2012. Viitattu 26.9.2018. (englanniksi)
18. ↑  The Top 20 biggest selling albums of 2011 revealed! *officialcharts.com*. Official Charts Company. Viitattu 26.9.2018. (englanniksi)
19. ↑  BPI Certified, hakusanalla "Ed Sheeran" *bpi.co.uk*. British Phonographic Industry. Viitattu 26.9.2018. (englanniksi)
20. ↑  Ed Sheeran Album & Song Chart History: Billboard 200 *billboard.com*.  15.11.2015. Billboard. Viitattu 26.9.2018. (englanniksi)
21. ↑  GFK Chart-Track chart-track.co.uk.  Arkistoitu 14.6.2012. Viitattu 26.9.2018. (englanniksi)
22. ↑  charts.org.nz – Ed Sheeran – + *charts.org.nz*. Hung Medien.  Arkistoitu 25.2.2012. Viitattu 26.9.2018. (englanniksi)
23. ↑  One Direction name debut album *digitalspy.co.uk*.  2.11.2012. Digital Spy.  Arkistoitu 8.11.2014. Viitattu 26.9.2018. (englanniksi)
24. ↑  Brit Awards 2012: List of winners *bb.co.uk*. BBC. Viitattu 26.9.2018. (englanniksi)
25. ↑  Adele, Coldplay Lead BRIT Award Nominations *rollingstone.com*. Rolling Stone.  Arkistoitu 1.7.2014. Viitattu 26.9.2018. (englanniksi)
26. ↑  Adele wins Ivor Novello Awards double BBC. Viitattu 26.9.2018. (englanniksi)
27. ↑  Gregoire, Carolyn: Ed Sheeran Olympics Closing Ceremony: Singer Wears Hoodie, Sings Pink Floyd *huffingtonpost.com*. Huffington Post. Viitattu 26.9.2018. (englanniksi)
28. 1 2 3  Ed Sheeran to Record New Album on Taylor Swift Tour *billboard.com*.  16.1.2013. Billboard. Viitattu 26.9.2018. (englanniksi)
29. ↑  Lane, Dan: One Direction score Number 1 single AND album! *officialcharts.com*.  18.11.2012. Official Charts Company. Viitattu 26.9.2018. (englanniksi)
30. ↑  Ed Sheeran on the Grammys  7.2.2013. YouTube. Viitattu 26.9.2018. (englanniksi)
31. ↑  Taylor Swift Tour to Paint the Road 'Red' *billboard.com*.  27.10.2012. Billboard. Viitattu 26.9.2018. (englanniksi)
32. 1 2  McLean, Craig: Ed Sheeran interview: 'I don't make music for critics' *telegraph.co.uk*.  16.7.3014. The Daily Telegraph. Viitattu 26.9.2018. (englanniksi)
33. ↑  Kaufman, Gil: If Ed Sheeran Sees His Own Shadow, Will He Drop A New Single in April? *mtv.com*.  20.3.2014. Music Television. Viitattu 26.9.2018. (englanniksi)
34. ↑  Harris, Jamie: Ed Sheeran debuts new solo song 'I See Fire' for 'Hobbit' movie *digitalspy.com.au*.  5.11.2013. Digital Spy. Viitattu 26.9.2018. (englanniksi)
35. ↑  Talbot, Martin: British singer/songwriters get Teenage Cancer Trust benefit shows off to a storming start at London's Royal Albert Hall  25.3.2014. Official Charts Company. Viitattu 24.9.2018. (englanniksi)
36. 1 2  Lipshutz, Jason: Ed Sheeran Un-Zipped: On His Pharrell-Produced Single, Being a Sex Symbol and Turning Betrayal Into Song (Cover Story)  7.4.2014. Billboard. Viitattu 24.9.2018. (englanniksi)
37. ↑  St. Asaph, Katherine: Ed Sheeran Teams Up With Pharrell for New Single "Sing": Listen  7.4.2014. Time. Viitattu 24.9.2018. (englanniksi)
38. ↑  Masley, Ed: Interview: Ed Sheeran on 'X,' Pharrell and Elton John  27.8.2014. The Arizona Republic. Viitattu 24.9.2018. (englanniksi)
39. ↑  Lane, Dan: Ed Sheeran scores first ever Number 1 single with Sing  8.6.2014. Official Charts Company. Viitattu 24.9.2018. (englanniksi)
40. 1 2  Doyle, Patrick: Ed Sheeran's Heartache and Wildest Nights: Behind His Raw LP 'X'  7.4.2014. Rolling Stone.  Arkistoitu 4.9.2017. Viitattu 24.9.2018. (englanniksi)
41. ↑  Cabooter, James: Ed Sheeran's new track is whiskey business  3.5.2014. Daily Star. Viitattu 24.9.2018. (englanniksi)
42. ↑  Ed Sheeran is Spotify's Most-Streamed Act for 2014  3.12.2014. Billboard. Viitattu 24.9.2018. (englanniksi)
43. ↑  Ed Sheeran tops iTunes' UK bestseller list  8.12.2014. The Guardian. Viitattu 24.9.2018. (englanniksi)
44. ↑  Rutledge, Daniel: Pharrell, Ed Sheeran and Frozen top NZ iTunes 2014 charts  9.12.2014. 3 News.  Arkistoitu 9.12.2014. Viitattu 24.9.2018. (englanniksi)
45. ↑  Grammys 2015: Complete list of winners and nominees  8.2.2015. Los Angeles Times. Viitattu 24.9.2018. (englanniksi)
46. ↑  Brit awards 2015: the full list of winners  25.2.2015. The Guardian. Viitattu 24.9.2018. (englanniksi)
47. ↑  Denham, Jess: Ivor Novello Awards 2015 winners list: Ed Sheeran, Clean Bandit and Hozier triumph  21.5.2015. The Independent. Viitattu 24.9.2018. (englanniksi)
48. ↑  Tarmo, Eero: Vierivä kivi ei sammaloidu – The Rolling Stones ja Ed Sheeran samalla lavalla *soundi.fi*.  28.6.2015. Soundi. Viitattu 20.9.2018.
49. ↑  Ed Sheeran Reveals 'Love Yourself' Was Originally Written For His New Album 'Divide'  9.1.2017. Billboard. Viitattu 24.9.2018. (englanniksi)
50. ↑  Denham, Jess: Macklemore and Ed Sheeran just dropped a surprise new song  5.8.2015. The Independent. Viitattu 24.9.2018. (englanniksi)
51. ↑  Hampp, Andrew: Beyoncé, Coldplay, Pearl Jam to Headline New York's 2015 Global Citizen Festival  9.7.2015. Billboard. Viitattu 24.9.2018. (englanniksi)
52. ↑  Vincent, Alice: MTV EMAs 2015: Five things we learned  26.10.2015. The Telegraph. Viitattu 24.9.2018. (englanniksi)
53. ↑  Ed Sheeran Returns With Two New Tracks 'Castle on the Hill' and "Shape of You" Complex. Viitattu 24.9.2018. (englanniksi)
54. ↑  Ed Sheeran teases new music with return to social media  13.12.2016. NME. Viitattu 24.9.2018. (englanniksi)
55. ↑  Ed Sheeran Shares Tracklist, Cover Art, and Release Date for New Album '÷' Complex. Viitattu 24.9.2018. (englanniksi)
56. 1 2 3  Ed Sheeran smashes Official Chart records as ÷ is the fastest-selling album by a male artist ever  10.3.2017. Official Charts Company. Viitattu 24.9.2018. (englanniksi)
57. ↑  Caulfield, Keith: Ed Sheeran's 'Divide' Bows at No. 1 on Billboard 200 Chart With 2017's Biggest Debut  12.3.2017. Billboard. Viitattu 24.9.2018. (englanniksi)
58. ↑  Australian Charts: Ed Sheeran ‘Divide’ Debuts At No 1  12.3.2017. Noise 11. Viitattu 24.9.2018. (englanniksi)
59. ↑  Grammy's: *Winners &Nominees*
60. ↑  Siltanen, Vesa: Folkpoppari teki tauon jälkeen näyttävän paluun – Tuoreet singlet rikkoivat heti suoratoistoennätyksiä *soundi.fi*.  10.1.2017. Soundi. Viitattu 20.9.2018.
61. ↑  Ed Sheeran takes top two chart positions  13.1.2017. BBC. Viitattu 24.9.2018. (englanniksi)
62. ↑  Historical record: Ed Sheeran starts as the first artist on 1 and 2 of the Official German single charts *gfk-entertainment.com*. Viitattu 24.9.2018. (englanniksi)
63. ↑  Ed Sheeran Creates Chart History Down Under  16.1.2017. Billboard. Viitattu 24.9.2018. (englanniksi)
64. ↑  Ed Sheeran Debuts Atop Hot 100 With 'Shape of You' & in Top 10 With 'Castle on the Hill'  17.1.2017. Billboard. Viitattu 24.9.2018. (englanniksi)
65. 1 2  Ed Sheeran new album '÷' – release date, tour dates, new songs & more  26.1.2017. NME. Viitattu 24.9.2018. (englanniksi)
66. ↑  Ed Sheeran adds final Australian shows; breaking all records  26.5.2017. News.com.au.. Viitattu 24.9.2018. (englanniksi)
67. ↑  O'Connor, Roisin: Ed Sheeran has three songs in the top five  21.2.2017. The Independent. Viitattu 24.9.2018. (englanniksi)
68. ↑  Calvin Harris has some mixed feelings about Ed Sheeran beating his UK chart record  22.10.2017. Digital Spy. Viitattu 24.9.2018. (englanniksi)
69. 1 2  Aflecht, Tuomas: Ed Sheeranilla on suuret kuviot: paljasti jo kirjoittaneensa Bond-tunnarin ja äänitti yhteiskappaleen Andrea Bocellin kanssa *rumba.fi*.  17.12.2017. Rumba. Viitattu 20.9.2018.
70. ↑  Eminem's new album 'Revival' features Ed Sheeran on one song  6.12.2017. Entertainment.ie. Viitattu 24.9.2018. (englanniksi)
71. ↑  The Top 40 biggest songs of 2017 on the Official Chart  11.1.2018. Official Charts Company. Viitattu 24.9.2018. (englanniksi)
72. ↑  Hot 100 Songs - Year-End 2017 Billboard. Viitattu 24.9.2018. (englanniksi)
73. 1 2  Winners Brit Awards. Viitattu 24.9.2018. (englanniksi)
74. ↑  Hätinen, Jukka: Billboard-palkintogaala: Ed Sheeran ja Kendrick Lamar palkintorohmut, Kelly Clarkson toimi vastoin tuottajien toiveita *rumba.fi*.  21.5.2018. Rumba. Viitattu 20.9.2018.
75. 1 2  Vedenpää, Ville: Ed Sheeran konsertoi Helsingissä ensi kesänä *yle.fi*.  20.9.2018. Yleisradio. Viitattu 20.9.2018.
76. ↑  Blencowe, Annette: Ed Sheeranin Suomen-konsertti myytiin loppuun 20 minuutissa *yle.fi*.  27.9.2018. Yleisradio. Viitattu 27.9.2018.
77. ↑  Kuukkanen, Tatu: Huippusuosittu Ed Sheeran tekee lisäkeikan Suomessa – toiset 60 000 lippua tulevat myyntiin maanantaina *yle.fi*.  28.9.2018. Yleisradio. Viitattu 1.10.2018.
78. ↑  Ed Sheeran jää tauolle - syynä vaimo *www.iltalehti.fi*. Viitattu 8.9.2019.
79. ↑  Ed Sheeran meni naimisiin jo joulukuussa – järjestää nyt kunnon kekkerit *www.iltalehti.fi*. Viitattu 8.9.2019.
80. ↑  Ed Sheeranista tuli isä – koskettava julkaisu noin viikko synnytyksen jälkeen *www.iltalehti.fi*. Viitattu 1.9.2020.
81. ↑  Ed Sheeran jälleen isäksi! – toinen tytär syntyi kaikessa hiljaisuudessa *www.iltalehti.fi*. Viitattu 20.5.2022.
82. ↑  Ed Sheeranin toisen lapsen erikoinen nimi paljastui *www.iltalehti.fi*. Viitattu 15.7.2022.

Ed Sheeran

|  |  |
| --- | --- |
| Studioalbumit | 
* *+*
* *X*
* *÷*
* *No.6 Collaborations Project*
* *=*
* *−*
* *Autumn Variations*

 |
| EP:t | 
* The Orange Room
* Ed Sheeran
* Want Some?
* You Need Me
* Loose Change
* Songs I Wrote with Amy
* Live at the Bedford
* No. 5 Collaborations Project
* One Take EP
* iTunes Festival: London 2011
* Slumdon Bridge EP - Ed Sheeran & Yelawolf
* Thank You
* iTunes Festival 2012

 |
| Singlet | 
* "The A Team"
* "You Need Me, I Don’t Need You"
* "Lego House"
* "Drunk"
* "Small Bump"
* "I See Fire"
* "Sing"
* "Don’t"
* "Thinking Out Loud"
* "Bloodstream ft. Rudimental"
* "Photograph"
* "Castle on the Hill"
* "Shape of You"
* "Galway Girl"
* "Perfect"
* "Happier"
* "I Don’t Care ft. Justin Bieber"
* "Cross Me" ft. Chance the Rapper & PnB Rock
* "Beautiful People" ft. Khalid
* "Best Part of Me" ft. YEBBA
* "BLOW" ft. Chris Stapleton & Bruno Mars
* "Afterglow"
* "Bad Habits"
* "Shivers"
* "Overpass Graffiti"
* "Celestial"
* "F64"
* "Eyes Closed"
* "Boat"
* "Life Goes On"

 |



|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Ranska
* BnF data
* Katalonia
* Saksa
* Italia
* Israel
* Yhdysvallat
* Tšekki
* Korea
* Alankomaat
* Puola

 |
|  |
| Taiteenala | 
* Grammy Awards
* MusicBrainz

 |
|  |
| Henkilöt | 
* Deutsche Synchronkartei

 |
|  |
| Muut | 
* Europeana
* IdRef

 |

 |